Хари Кејн

**Хари Едвард Кејн** (англиски: *Harry Kane*; р. 28 јули 1993 во Чингфорд) — англиски фудбалер, напаѓач на Бајерн Минхен и на англиската репрезентација.

Неговиот прекар е *Hurricane* (превод на мак. Ураган) заради сличноста на зборот со неговото име и презиме.

## Технички карактеристики
Модерен разновиден напаѓач со интелигентни движења кој поседува одлично чувство за заземање позиција, што му овозможува да биде смртоносен во казнениот простор. Тој е комбинација на добра физичка сила и голем натпреварувачки дух, кој го доведува често да се жртвува за тимот.

Благодарение на неговите технички и тактички одлики во можност е подеднакво добро да ја игра улогата и на прв напаѓач, но и онаа на втор нешто поповлечен напаѓач; исто така, тој нуди големи капацитети во воздухот и трчање во простор.

Во 2014 Кејн бил вклучен во списокот на најдобрите фудбалери родени по 1992 година, изготвена од страна на Don Balon. Од многу експерти се смета за природен наследник на поранешниот англсики напаѓач  Теди Шерингам, од кого Кејн вели дека е инспириран.

## Клупска кариера
### Тотенхем
#### 2009-2012; Рани години
##### Почетоци
Откако променил неколку клуба во детството, во 2004 година Кејн се приклучил на академијата на Тотенхем Хотспар. Во јули 2009, откако наполнил 16 години, го потпишал првиот договор со Тотенхем. Во сезоната 2009-2010 Кејн одиграл 22 натпревари за тимот на Тотенхем под 18 години и постигнал 18 гола, за по завршувањето на сезоната во јули 2010 да потпише професионален договор.

##### Заемот во Лејтон Ориент
На 7 јануари 2011 година, Кејн бил позајмен на Лејтон Ориент во Лига Еден до крајот на сезоната 2010-2011. Своето професионално деби го направил на 15 јануари, влегувајќи од клупата како замена за Скот МекГлиш во 73-тата минута во ремито 1-1 против Рочдејл. Една недела подоцна, Кејн го постигнал својот прв професионален погодок во кариерата во својот прв старт, при победата со 4-0 над Шефилд Венздеј. На 12 февруари, тој постигнал два гола во победата со 4-1 над Бристол Роверс, и тоа откако влегол како замена во 70-тата минута. На 26 февруари, во ремито 2-2 против Хадерсфилд Таун, Кејн влегол во игра уште во 19-тата минута поради повредата на Стивен Доусон и постигнал гол во 73-тата минута, но четири минути подоцна бил исклучен поради добивање на втор жолт картон. Сезоната ја завршил постигнувајќи пет гола во 18 натпревари.

##### Првите настапи за првиот тим
На 25 август 2011 година, Кејн го имал својот прв настап за Тотенхем, започнувајќи го реваншот од квалификациите за Лигата на Европа против Хартс, натпревар во кој *петлите* излегле во изменет состав по победата во првиот натпревар со 5-0. Неговото деби завршило без голови, иако тој заработил пенал, откако бил фаулиран од страна на противничкиот голман Џејми Мекдоналд, кои потоа го одбранил ударот од белата точка на Кејн. Тој продолжил да игра и направил шест настапи во Лигата на Европа во сезоната, постигнувајќи го својот прв гол за Тотенхем во победата со 4-0 над ирскиот Шамрок Роверс на 15 декември 2011 година.

##### Заемот во Милвол
На 29 декември 2011 година, Кејн и неговиот соиграч од Тотенхем Рајан Мејсон се согласиле да му се приклучат на Милвол во Чемпионшип лигата на заем од 1 јануари 2012 година до крајот на сезоната. Откако го направил своето деби против Бристол Роверс, менаџерот Кени Џекет рекол дека тој имал "многу добро деби", но и "несреќа да не постигне гол". Тој исто така додал дека Кејн "ќе биде добро засилување" за клубот во втората половина од сезоната. Неговите предвидувања се оствариле откако Кејн постигнал седум гола во последните 14 натпревари од сезоната, вкупно девет гола во 27 натпревари, што резултирало тој да биде прогласен за Млад играч на сезоната на Милвол за 2011-2012.

#### 2012-2013; Дебито во Премиер лигата, и заемите во Норич Сити и Лестер Сити
Пред почетокот на сезоната 2012-2013, Кејн се вратил во Тотенхем и го одработил подготвителниот пред-сезонски период со нив. На 18 август, тој го направил своето деби во Премиер лигата, против Њукасл Јунајтед во поразот со 2-1, влегувајќи од клупата за резерви на местото на Сандро во 86-тата минута.

На 31 август 2012 година, Кејн му се приклучил на премиерлигашот Норич Сити на заем до крајот на сезоната, правејќи го своето деби против Вест Хем Јунајтед. Во својот втор настап за *канаринците* Кејн претрпел повреда, кршење на метатарзалната коска, во натпреварот од Лига купот против Донкастер Роверс. За време на неговата рехалибитација 19-годишниот напаѓач се вратил во Тотенхем, но откако се опоравил се вратил во акција за Норич на 29 декември 2012 година. Сепак, откако Тотенхем не успеал да купи напаѓач за време на преодниот рок во јануари, се одлучиле да ја искористат опцијата да го вратат Кејн на 1 февруари 2013 година, четири месеци порано од тоа што било договорено тој да се врати.

Дваесет дена подоцна откако тој бил отповикан од Тотенхем, Кејн му се приклучил на Лестер Сити за остатокот од сезоната за да помогне во напорите на клубот да избори автоматска промоција од Чемпионшип во Премиер лигата. Тој го одбележал своето деби пред домашната публика со гол против Блекбурн Роверс, во победата со 3-0 на 26 февруари 2013 година. Тој направил 13 настапи за *лисиците*, од кои осум од клупата, и стигнал со клубот до полуфиналето на плејофот каде биле елиминирани од страна на Вотфорд.

#### 2013-2015; Пробивот во првиот тим
Во текот на сезоната 2013-2014 на Кејн му била укажана шанса да остане во Тотенхем и да не оди повеќе на позајмици. Тој го постигнал својот прв погодок за Тотенхем во кариерата на Вајт Харт Лејн, во натпревар од Лига купот против Хал Сити што завршил 2-2, постигнувајќи израмнувачки погодок во продолженијата; Тотенхем победил со 8-7 на пенали, а Кејн бил успешен во петтата серија.

На 7 април 2014, Кејн го имал својот прв старт во Премиер лигата за Тотенхем, во победата со 5-1 над Сандерленд и во него го постигнал својот прв гол во Премиер лигата во 59-тата минута од натпреварот. Тој исто така постигнал гол во следниот натпревар, помагајќи му на Тотенхем да се опорави од 3-0 дефицит против Вест Бромвич Албион и да дојде до нерешен резултат 3-3. Кејн бил стрелец во трет натпревар по ред во низа, откако на 19 април ја затресол мрежата на Фулам во победата со 3-1 на домашен терен.

Следната сезона Кејн го направил својот прв настап за Тотенхем во првото коло од новата сезона во Премиер лигата против Вест Хем Јунајтед, асистирајќи за победоносниот гол на Ерик Дајер. Потоа тој постигнал гол и во двата натпревари против кипарскиот противник АЕЛ Лимасол во Плејоф рундата од Лигата на Европа; победничкиот во 80-тата минута од првиот натпревар (во Лимасол, Тотенхем победил 1-2), но и првиот во реваншот во Лондон во кој Тотенхем победил со 3-0. На 24 септември 2014, тој постигнал гол во завршницата од натпреварот против Нотингем Форест во Лига купот за да ја завери победата на својот тим (3-1). На 23 октомври 2014 година, Кејн го постигнал својот прв професионален хет-трик во кариерата во победата на Тотенхем со 5-1 над грчкиот клуб Астерас Триполис во групната фаза од Лигата на Европа. Интересно, тој бил принуден да застане на голманската позиција за последните три минути од натпреварот, откако Иго Лорис бил исклучен добивајќи црвен картон а менаџерот на *петлите* Маурисио Почетино немал право на замена, и примил гол откако бил совладан од слободен удар од Херонимо Баралес. Тој влезе во игра во второто полувреме во победата на Тотенхем со 2-1 над Астон Вила на 2 ноември 2014, и го постигнал победничкиот гол во 90-тата минута. Набргу потоа тој постигнал уште еден важен гол за Тотенхем во победата со 2-1 на гости против Хал Сити, спроведувајќи ја одбиената топка од стативата во празната мрежа по слободниот удар на Кристијан Ериксен, за да го изедначи резултатот.

Серијата добри игри и постигнати голови во куповите му донеле на Кејн место во почетниот тим на Тотенхем и за натпрварите од Премиер лигата во декември 2014, а тој постигнал три гола на шестте натпревари тој месец. На 1 јануари 2015 година, Кејн постигнал два гола и го заработил пенал, во фантастичната победа на Тотенхем со 5-3 над водачот во лигата Челси, и два гола во победата над Вест Бромвич Албион со 3-0 на гости што довеле до тоа да биде избран за *Играч на месецот во Премиер лигата* за јануари 2015. 
На 2 февруари 2015 година, Кејн потпишал нов пет и пол годишен договор со клубот. Само пет дена подоцна, тој ги постигнал двата гола во победата на Тотенхем над Арсенал во Северно-лондонското дерби со 2-1. Откако бил стрелец и во останатите два натпревари на Тотенхем, против Ливерпул и Вест Хем Јунајтед, повторно бил избран за *Играч на месецот во Премиер лигата* овојпат за февруари 2015, си што станал само четвртиот играч кој ја добил наградата во два месеци едноподруго. На 21 март 2015, го постигнал својот прв хет-трик во Премиер лигата во победата со 4-3 на домашен терен над Лестер Сити. На 5 април, Кејн за првпат бил капитен на Тотенхем во ремито 0-0 против Барнли на Трф Мор. Две недели подоцна, тој го постигнал својот 30-ти гол во сезоната во победата со 3-1 против Њукасл Јунајтед на Сент Џејмс Парк, што го направило првиот играч на Тотенхем кој успеал да достигне таа бројка уште од Гари Линекер во сезоната 1991-1992. Подоцна тој месец, Кејн бил вклучен во ПФА Тимот на годината како еден од двајцата напаѓачи, заедно со Диего Коста од Челси. Тој исто така бил избран за ПФА млад играч на годината. На 24 мај 2015 година, тој го постигнал единствениот гол во натпреварот на гости кај Евертон (0-1) во последното коло од сезоната за да го потврди петтото место на Тотенхем, со што им донел директна квалификација за групната фаза на Лигата на Европа за следната сезона. Тоа бил неговиот 21-ви гол во лигата за сезоната 2014-2015, со што го изедначил клупски рекорд за најмногу постигнати голови од играч на Тотенхем во една сезона од Премиер лигата, заедно со Теди Шерингам, Јирген Клинсман и Гарет Бејл. На крајот на сезоната, Кејн, истакнал дека тој сторил повеќе во една кампања отколку што очекувал да направи во целата негова кариера.

#### 2015-2017; Најдобар стрелец во Премиер лигата

Пред почетокот на сезоната 2015-2016 Кејн го сменил бројот на дресот од 18 на 10, откако десетката останала слободна по заминувањето на Емануел Адебајор. Во едно интервју за *The Daily Telegraph*, тој рекол дека го променил бројот на дресот бидејќи сака да стане клупска легенда. Откако Адебајор и Роберто Солдадо биле продадени, тој ја започнал сезоната како единствениот напаѓач на клубот. По слабиот старт во кој 748 минути не успеал да ја затресе мрежата, Кејн конечно го постигнал својот прв гол за сезоната на 26 септември во седмото коло од Премиер лигата - победата со 4-1 на домашен терен над моменталниот водач на табелата Манчестер Сити. Осум дена подоцна, постигнал автогол по корнерот на Џонџо Шелви во ремито 2-2 против Свонзи Сити. На 25 октомври 2015 година, постигнал хет-трик во победата со 5-1 на гости против Борнмут на Дин Корт. Во март 2016, Кејн за третпат во кариерата ја добил наградата за  *Играч на месецот во Премиер лигата*, откако постигнал 5 гола во 4 натпревари.

На 2 април во ремито 1-1 против Ливерпул на Енфилд, Кејн го постигнал својот 22-ри првенствен гол за сезоната, со што станал играчот на Тотенхем кој постигнал најголем број на голови во рамките на една сезона во Премиер лигата, на шест кола до крајот. Кејн ја завршил сезоната освојувајќи ја наградата Златна копачка на Премиер лигата на Англија, завршувајќи со 25 гола еден гол повеќе од Серхио Агуеро и Џејми Варди. Тој бил избран во ПФА Тимот на годината за втора сезона едноподуго, откако му помогнал на Тотенхем да заврши на третото место, и да се квалификува за Лигата на шампионите.

Во отсуство на Иго Лорис, Кејн бил капитен на Тотенхем во нивиот прв натпревар на домашен терен од сезоната 2016-2017 против , забележувајќи асистенција за победничкиот гол на Виктор Вањама со кој *Спарс* победиле со минимални 1-0. Својата голгетерска сметка ја отворил во четвртото коло од сезоната во Премиер лигата, реализирајќи го последниот гол за Тотенхем во победата со 4–0 над Стоук Сити. На 14 септември 2016 година, Кејн го направил своето деби во Лигата на шампионите во поразот на Спарс со 1-2 од Монако на Вембли. Четири дена подоцна, тој го постигнал победничкиот гол против Сандерленд во Премиер лигата, но морал да биде потпомогнат за да излезе надвор од теренот, откако го извртел десниот глужд обидувајќи се да стигне прв до топката во двобојот со Папи Џилобоџи. Според извештаите, лигаментите во глуждот на Кејн биле оштетени, поради што морал да отсуствува од шест до осум недели. Откако пропуштил пет натпревари во лигата и три во Лигата на шампионите, Кејн се вратил на фудбалскиот терен на гостувањето кај градскиот соперник Арсенал на 6 ноември, постигнувајќи гол од пенал за да го изедначи резултатот во натпревар што завршил 1–1. На 22 ноември, тој го постигнал својот прв гол во Лигата на шампионите во кариерата во вториот натпревар против Монако во групата одигран на Луј Втори, во кој Спарс биле елиминирани од натпреварувањето со пораз од 2-1.

На 1 декември 2016 година, Кејн потпишал нов договор со Тотенхем, кој треба да го сочува во клубот до 2022 година. На 1 јануари 2017 година, го направил својот 100-ти настап во Премиерлигата, постигнувајќи го првиот гол во Премиер лигата во новата календарска година против  во 27-мата минута од натпреварот, придодавајќи на тоа уште еден гол во 33-тата минута во успехот на Спарс со 4-1 на Викариџ Роуд. Во првиот натпревар по раѓањето на неговата ќерка, Кејн постигна хет-трик во победата со 4-0 над Вест Бромвич на 14 јануари. Во петтото коло на ФА Купот на 19 февруари 2017 година, Кејн ги постигна сите три гола за Тотенхем во победата над Фулам со 3-0, што бил неговиот петти хет-трик во кариерата. На 26 февруари 2017 година, Кејн повторно постигнал хет-трик кога Тотенхем го совладал Стоук со 4-0. Првиот од овие погодоци бил неговиот 100-ти во клупскиот фудбал. Тој бил прогласен за играч на месецот по четврти пат во кариерата во февруари 2017 година.

Во март 2017 година, тој го повредил глуждот во натпреварот од ФА Купот против неговиот поранешен клуб Милвол. На 15 април, Кејн го постигнал својот 20-ти гол во Премиер лигата за сезоната против  во својот прв старт по враќањето од повредата. Со тоа станал само четвртиот играч во историјата на Премиер лигата кој постигнал 20 голови во три последователни сезони, по Алан Ширер, Тјери Анри и Руд ван Нистелрој.

На 20 април, Кејн бил избран во ПФА Тимот на годината за трета последователна сезона. Исто така, тој бил вклучен во кратките списоци од по шест играчи номинирани за наградите ПФА играч на годината и ПФА Млад играч на годината. Два дена подоцна, тој постигнал гол во поразот со 4-2 од Челси во полуфиналето на ФА Купот играно на Вембли. Во последниот натпревар во историјата одигран на Вајт Харт Лејн на 14 мај, Кејн го постигна голот за 2-0 со кој му помогнал на Тотенхем да го победи Манчестер Јунајтед со 2-1. На две кола до крајот на сезоната, Кејн на својата сметка имал 22 гола, два помалку од Ромелу Лукаку. Сепак, со вкупно седум гола во последните два натпревари, победата со 6-1 над актуелниот шампион Лестер Сити и победата со 7-1 над  Кејн завршил како најдобар стрелец во Премиер лигата со 29 гола, и со тоа ја освоил својата втора последователна „Златна копачка“, со што станал само петтиот играч што го сторил тоа.

#### 2017-2018; Година на кршење на рекорди

Откако неуспеал да го пронајде патот на топката до мрежата во првите три натпревари на Тотенхем, Кејн дал по два гола на три од неговите четири следни настапи за клубот во сите натпреварувања. Неговиот прв гол со кој ја отворил својата голгетерска сметка за сезоната дошол против Евертон на 9 септември, негов вкупно 100-ти гол за клубот, во 169-тиот настап. На 26 септември, Кејн го постигнал својот прв хет-трик во Лигата на шампионите во победата со 3-0 во групната фаза против кипарскиот шампион АПОЕЛ. Тој бил награден со наградата *Играч на месецот во Премиер лигата* по петти пат во кариерата, а септември 2017 година - во кој постигнал 13 голови на 10 клупски и репрезентативни натпревари - го прогласил како најдобар месец во неговата кариера.

На 23 декември 2017 година, Кејн го израмнил рекордот на Алан Ширер од 36 голови во Премиер лигата во една календарска година, откако постигнал хет-трик во победата од 0–3 на гости кај Барнли. Тој го надминал рекордот на Ширер во следниот натпревар со уште еден хет-трик во победата од 5–2 на домашен терен против Саутхемптон, завршувајќи ја годината со 39 голови во Премиер лигата. Хет-трикот, негов шести во годината во Премиер лигата (осми во сите натпреварувања), го направил и првиот играч во историјата на Премиер лигата кој постигнал шест хет-трика во една година. Со вкупно 56 постигнати голови во сите натпреварувања за годината, тој станал и најдобар стрелец во Европа во 2017 година, прекинувајќи ја седумгодишната доминација на Лионел Меси и Кристијано Роналдо како најдобар стрелец во Европа во една календарска година.

Во јануари 2018 година, тој постигнал два гола во победата од 4-0 на домашен терен против Евертон и станал најдобар стрелец на Тотенхем во ерата на Премиер лигата, соборувајќи го рекордот на Теди Шерингам од 97 голови во Премиер лигата за клубот. На 4 февруари, Кејн постигнал гол од пенал во судиското продолжение за израмнување на 2–2 (што бил и конечен резултат) во ремито против Ливерпул на Енфилд, што бил неговиот 100-ти гол во Премиер лигата; тој го постигнал овој подвиг на првенствени голови во 141-виот натпревар, останувајќи единствено зад Алан Ширер кому му биле потребни 124 натпревари. Во април 2018 година, тој бил избран во ПФА Тимот на годината за четврта последователна сезона, правејќи им друштво во нападот на Мохамед Салах и Серхио Агуеро. На 8 јуни, Кејн потпишал нов договор кој требало да го задржи во клубот до 2024 година.

#### 2018-2020; Повреди и благ пад во формата
Кејн ја отворил сезоната против Њукасл Јунајтед без да постигне гол, пред да ја отвори својата голгетерска сметка за сезоната 2018-2019 против Фулам следниот викенд. Притоа, тој го прекинал своето проклетство со неуспехот да постигне гол во Премиер лигата во месец август. Тој, исто така, го постигнал својот прв гол во кариерата на Олд Трафорд во следниот натпревар кога Тотенхем победил со 3-0 што била нивната само трета победа на гости против Манчестер Јунајтед од 1992 година, како и најголемата победа на гости против клубот во последните 46 години. Тој го постигнал воведниот гол против Кардиф Сити на 1 јануари 2019 година, и со тој гол, станал првиот играч кој постигнал гол против секој тим од Премиер лигата со кој се соочил. На 13 јануари 2019 година, во натпреварот против Манчестер Јунајтед, Кејн ги повредил лигаментите на глуждот доцна во натпреварот, поради што пропуштил некои клучни натпревари, вклучувајќи го и осминафинафиналето на Лигата на шампиони.

Тој се вратил во првиот тим на 23 февруари 2019 година, во натпреварот против Барнли, и веднаш бил сместен во почетната единаесетка. Во 65-тата минута тој погодил за израмнување на резултатот на 1–1, но натпреварот завршил со пораз на *„Спарс“* од 2–1. Тој го постигнал единствениот гол во осминафиналето на Лигата на шампионите на гостински терен против Борусија Дортмунд, со што му обезбедил на клубот победа со вкупен резултат од 4–0 и пласман во второто четвртфинале во Лигата на шампионите во историјата на Тотенхем. Голот го направил Кејн и најдобар стрелец на клубот во европските натпреварувања со 24 постигнати гола. За време на првиот натпревар од четвртфиналето во Лигата на шампионите на 9 април 2019 година против Манчестер Сити, тој повторно претрпел повреда на глуждот, со што неговата сезона во Премиер лигата била завршена. Сепак, тој се вратил за финалето на Лигата на шампионите на 1 јуни, иако изборот тој да започне по повредата бил предмет на дебата откако Тотенхем загубил со 2-0 од Ливерпул.

Следната сезона, Кејн ја отворил постигнувајќи два гола во победата со 3-1 над Астон Вила во првото коло од Премиер лигата, при што првиот од нив бил неговиот прв на новиот Стадион Тотенхем Хотспар. На 1 јануари 2020 година, во поразот со 1–0 од Саутхемптон на Сент Мери, Кејн се здобил со повреда на тетивата. Оштетувањето на тетивата барало тој да биде подложен на операција која го оставила надвор од терените неколку месеци. Поради пандемијата на КОВИД-19 што резултирала со суспензија на натпреварите од првенството, тој не одиграл дополнителни натпревари до 19 јуни. На 23 јуни, во неговиот 200-ти настап во Премиер лигата за Тотенхем, тој го постигнал својот прв гол во 2020 година против Вест Хем, запечатувајќи ја победата од 2-0. Во завршницата од првенството која се играло во втората половина на јули, Кејн играл во добра форма, постигнувајќи два гола во победите против Њукасл Јунајтед и Лестер Сити, како и голот во последното коло од првенството на гостувањето кај Кристал Палас во натпревар што завршил нерешено 1-1.

#### 2020-2021; Трет пат најдобар стрелец во Премиер лигата
Во сезоната 2020-2021, Кејн го постигнал својот прв гол во натпреварот од Лига Европа против Локомотив Пловдив, помагајќи му на тимот да победи со 2–1, откако бугарскиот клуб имал двајца исклучени играчи во второто полувреме. Неговиот прв првенствен гол дошол во вториот првенствен натпревар, во кој Кејн асистирал за првите четири гола кои сите ги постигнал Сон Хеунг-мин, по што и самиот тој се запишал во листата на стрелците за победата од 5–2 над Саутхемптон. Со ова Кејн влегол во историјата на Премиер лигата, како првиот играч кој направил четири асистенции за ист соиграч на еден натпревар, и станал само шесттиот играч во историјата на Премиер лигата кој асистирал за четири гола во еден натпревар како и првиот англичанец кој го сторил тоа.

Кејн постигна хет-трик против Макаби Хаифа во плејоф рундата на УЕФА Лига Европа, на 1 октомври, обезбедувајќи му на клубот пласман во групната фаза. На 4 октомври, тој постигнал два гола во победата од 6–1 на гости против Манчестер Јунајтед, највисоката победа на Тотенхем на Олд Трафорд и нивниот најдобар резултат против *„црвените ѓаволи“* од победата на домашен терен во 1932 година. Кејн го постигнал својот 200-ти гол за Тотенхем во неговиот 300-ти настап за клубот во победата од 3–1 над Лудогорец Разград во групната фаза на Лига Европа. Исто така, постигнал гол и во победата на Тотенхем од 2–0 над Арсенал, што го направило рекордер по бројот на постигнати голови во Севернолондонското дерби со 11 гола. Голот, исто така, бил неговиот 100-ти на домашен терен за Тотенхем во сите натпреварувања и неговиот 250-ти гол вкупно во кариерата за клубовите и репрезентацијата.

На 2 јануари 2021 година, Кејн реализирал пенал за да го отвори резултатот, а подоцна забележал и асистенција за време на победата на Тотенхем од 3–0 на домашен терен над Лидс Јунајтед. Со ова стигнал до бројката од 10 голови и асистенции во лигата, што го направило првиот играч во петте најдобри европски лиги кој достигнал двоцифрен број на голови и асистенции во сезоната 2020–2021. На 7 март, тој постигнал два гола против Кристал Палас во победата од 4–1; последниот гол бил по асистенција од Сон Хеунг-мин, и ова, бил нивниот вкупно 14-ти гол во кој едниот му асистирал на другиот, со што поставиле рекорд за најмногу голови од комбинација на двајца игачи во рамките на една сезона во Премиер лигата. На 23 мај, тој постигна гол во победата од 4–2 над Лестер Сити, со што стигнал до својот 23-ти гол во сезоната и ја освоил третата награда „Златна копачка на Премиер лигата“ во својата кариера. Тој, исто така, ја освоил наградата Плејмејкер на сезоната за најмногу асистенции во една сезона од Премиер лигата, станувајќи првиот играч кој ги освоил наградите „Златна копачка“ и „Плејмејкер“ во истата сезона од воведувањето на наградата Плејмејкер во 2018 година.

#### 2021-2023; Последните сезони со Тотенхем
[thumb|right|Кејн играјќи за Тотенхем против [НШ Мура|Мура во Лигата на конференции во 2021]]
На почетокот на сезоната 2021–2022 и претходел спор околу желбата на Кејн да го напушти Тотенхем, велејќи дека имал џентлменски договор со претседателот Даниел Леви, што ќе му овозможи да замине во текот на летото. Договорот не бил испочитуван, а Леви го отфрлил интересот изразен од Манчестер Сити за услугите на Кејн, вклучително и 127 милиони фунти тешката понуда. Кејн не се појавил на предсезонските тренинзи и не ги одиграл првите два натпревари од сезоната. Тој го забележал првиот настап за сезоната на 22 август, како замена против Вулверхемптон Вондерерс. Кејн ја објавил својата желба да остане во Тотенхем на 25 август откако трансферот во Манчестер Сити не се реализирал, изјавувајќи: „Ќе останам во Тотенхем ова лето и ќе бидам 100 проценти фокусиран на тоа да му помогнам на тимот да има успешна сезона“. Следниот ден, Кејн го имаше својот прв настап во Лигата на конференции, против Пасош Фереира. Тој постигнал два гола во победата од 3–0 и го обезбедил пласманот на тимот во групната фаза. На 30 септември, во вториот натпревар од групната фаза, тој постигнал хет-трик за 20 минути против Мура, откако влегол како замена во победата од 5–1; со тоа станал првиот играч кој постигнал хет-трик во ова новоформирано натпреварување, и првиот играч кој постигнал хет-трик во сите три активни клупски натпреварувања на УЕФА (Лигата на шампионите, Лигата на Европа и Лигата на конференциите). 

На 17 октомври 2021 година, Кејн го постигнал својот прв гол во Премиер лигата за сезоната во победата од 3–2 на гости против Њукасл Јунајтед. Неговиот втор гол за сезоната дошол на 19 декември, кога го постигнал првиот гол во ремито 2–2 на домашен терен против Ливерпул. На 19 февруари 2022 година, Кејн постигнал два гола, вклучувајќи го и победничкиот гол во 95-тата минута, во победата од 3–2 над Манчестер Сити, со што била завршена серијата на *„граѓаните“* од 15 натпревари без пораз во лигата. На 26 февруари, Кејн постигнал гол против Лидс Јунајтед и му асистирал на Сон; тоа бил 37-миот гол за кој комбинирале Кејн и Сон заедно да постигнат гол, поставувајќи нов рекорд за постигнати голови во Премиер лигата од некој тандем. На 16 март, Кејн постигнал гол во победата од 2–0 над Брајтон, со што го зголемил својот број на голови на гостински терен во Премиер лигата на 95, надминувајќи го рекордот на Вејн Руни за најмногу голови во Премиер лигата постигнати на гостински терен.

Сезоната 2022-2023, била неговата последна сезона со Тотенхем: првиот гол во неа го постигнал во дербито на гости против Челси, спасувајќи бод за Тотенхем со постигнување на гол во шесттата минута од судиското продолжение за да го израмни резултатот на 2–2. Ова го зголемило неговиот број на голови во Премиер лигата за Тотенхем на 184, изедначувајќи го рекордот на Серхио Агуеро за најмногу постигнати голови за еден клуб од Премиер лигата. Тој го срушил рекордот следниот натпревар кога го постигнал единствениот гол во натпреварот против Вулверхемптон Вондерерс, станувајќи првиот играч кој постигнал 185 гола во Премиер лигата за еден клуб. На 5 февруари 2023 година, Тотенхем објавиле дека Кејн станал нивниот најдобар стрелец на сите времиња, надминувајќи го Џими Гривс со својот 267-ми гол за Тотенхем и 200-ти во Премиер лигата, во победата со 1-0 на домашен терен против Манчестер Сити. Сепак, овој факт бил оспорен, бидејќи Тотенхем не ги броел двата гола што Гривс ги постигнал во ФА Черити Шилд 1962, со кој би имал 268. На 11 март 2023 година, Кејн ги постигнал своите 269-ти и 270-ти гол, во победата од 3–1 против Нотингем Форест, со што дефинитивно поставил нов рекорд. Сезоната ја завршил како втор стрелец во лигата зад Ерлинг Холанд, станувајќи првиот играч кој постигнал 30 гола во две одделни сезони со 38 натпревари во Премиер лигата.

Во август 2023 година, било објавено дека Кејн ќе го напушти Тотенхем по 14 години во клубот, што било потврдено и од тогашниот менаџер на *„Спарс“*, Анге Постекоглу. 

Вкупно во дресот на Тотенхем одиграл 435 натпревари и постигнал 280 гола.

### Бајерн Минхен
На 11 август 2023, Бајерн Минхен го купил Кејн од Тотенхем во трансфер вреден 100 милиони евра, плус 20 милиони во бонуси. Трансферот бил потврден следниот ден, кога Кејн потпишал четиригодишен договор со клубот, станувајќи  најскапото засилување во историјата на Бундеслигата, надминувајќи ја сумата од 80 милиони евра што Бајерн Минхен ја платил за Лукас Ернандес во 2019 година.

## Репрезентативна кариера
### Младински репрезентации
Кејн ја претставувал англиската репрезентација во неколку младински селекции почнувајќи од онаа под 17 години, па преку оние под 19 години и под 20 години до селекцијата под 21 година.

На своето деби за репрезентацијата под 19 години против Албанија, постигнал два гола. Потоа со репрезентацијата под 20 години, тој учествувал на Светското првенство за играчи по 20 години во 2013 во Турција, каде што постигнал еден гол во фазата по групи против Чиле. Во втората половина на 2013 година, тој постигнал три гола во четири настапи во квалификациите за Европското првенство за играчи под 21 година. Во јуни 2015 и покрај спротивставувањата на менаџерот на Тотенхем Маурисио Почетино, Кејн учествувал на Европското првенство под 21 година во Чешка, но Англија била елиминирана уште во групната фаза.

### Сениорска репрезентација

Кејн исто така имал право да настапува за репрезентацијата на Република Ирска преку потеклото на неговиот татко, кој е роден во Голвеј, но во август 2014 година тој ја отфрлил таа можност, велејќи дека сака да заигра за сениорскиот тим на Англија.

По одличната сезона со Тотенхем во која завршил како трет стрелец во Премиер лигата (веднаш зад Диего Коста и Серхио Агуеро) со постигнати 16 гола, на 19 март 2015 година, Кејн бил повикан од селекторот Рој Хоџсон во репрезентацијата на Англија за квалификацискиот натпревар за Европското првенство 2016 против Литванија и пријателскиот натпревар против Италија. Тој го направил дебито на Вембли, влегувајќи на местото на Вејн Руни во второто полувреме од натпреварот против Литванија и постигнал гол само 80 секунди подоцна, стрелајќи прецизно со глава по центаршутот на Рахим Стерлинг. На 30 март 2015 година, ден пред натпреварот против Италија, Хоџсон најавил дека Кејн ќе започне заедно со Руни во нападот, и тој ги одиграл сите 90 минути во ремито 1-1 на Стадион Јувентус.

Во неговиот следен настап на 5 септември 2015 година, Кејн влагол како замена и го постигнал петтиот гол за Англија во победата со 6-0 на гости над Сан Марино, со која се квалификувале за Европското првенство 2016. Три дена подоцна Кејн го постигнал својот трет гол за англиската репрезентација во победата со 2-0 во друг квалификациски натпревар против Швајцарија.

На 23 март 2023 година, во натпреварот меѓу репрезентациите на Англија и Италија, одигран во рамките за квалификациите за Европското првенство во фудбал во 2024 година, Кејн го постигнал 54. гол за својата репрезентација и така станал најдобриот стрелец во историјата на англиската фудбалска репрезентација, соборувајќи го дотогашниот рекорд на Вејн Руни.

### Хронологија на репрезентативните настапи
	

 

## Статистика
### Клупска статистика
*Статистиката е ажурирана на 18 април 2016.*

### Репрезентативна статистика

### Хет-трикови




## Титули
### Клупски
#### Бајерн Минхен
*** [[Бундеслига]]** : 1 
: 2024-2025

### Индивидуални
* ПФА Млад играч на годината: 1 
: 2014-2015
* ПФА Тим на годината: 6
:2014-2015, 2015-2016, 2016-2017, 2017-2018, 2020-2021, 2022-2023
* Најдобар стрелец на Премиер лигата: 3
:2015-2016 (25 гола), 2016-2017 (29 гола), 2020-2021 (23 гола)
* Златна копачка на Светско првенство: 1
:Русија 2018 (6 гола)
* Идеален тим на Светско првенство: 1
:Русија 2018
* Тим на годината според IFFHS: 1
:2023
* Најдобар стрелец во Прва Бундеслига: 1
:2023-2024 (36 гола)
* Најдобар стрелец во УЕФА Лигата на шампионите: 1
:2023-2024 (8 гола, изедначен со Килијан Мбапе)
* Златна копачка: 1
:2023-2024
* Тим на годината на УЕФА Лигата на шампионите: 1
:2023-2024
* Најдобар стрелец на Европско првенство: 1
:2024 (3 гола)
* Globe Soccer Awards: 1
:Најдобар стрелец на годината: 2024
*Трофеј Герд Милер: 1
:2024

## Наводи

## Надворешни врски

* Хари Кејн на soccerway
* Хари Кејн на transfermarkt
* Хари Кејн на espn
* Хари Кејн на Goal.com

Категорија:Живи луѓе
Категорија:Англиски фудбалери
Категорија:Фудбалери на ФК Тотенхем
Категорија:Фудбалери на ФК Милвол
Категорија:Фудбалери на ФК Норич Сити
Категорија:Фудбалери на ФК Лестер Сити
Категорија:Фудбалери на ФК Бајерн Минхен
Категорија:Фудбалери од Премиер Лига
Категорија:Членови на Редот на Британската Империја
Категорија:Родени во 1993 година